Michał Čoch

Michał Čoch (* 2. nowembra 1851 w Porchowje; † 1922 w Nižnim Nowgorodźe (Ruska)) běše gymnazialny wučer a składnostny basnik.

Po wuwučowanju na gymnaziju w Budyšinje běše Michał Čoch w lětomaj 1867 a 1868 chowanc Serbskeho seminara w Praze, hdźež wopyta Małostronski gymnazij. W lětach 1868 do 1873 běše znowa na Budyskim a po tym hač do 1874 na gymnaziju w Čěskej Lipje. Michał Čoch běše čłon gymnazialneho towarstwa Lubin a wozjewi pod pseudonymom Lubinski basniske pospyty do jeje časopisa a tež do časopisa Łužičan.

W lětach 1874 do 1878 studowaše w Lipsku matematiku a zastupi tam, pohnuty wot Smolerja a Hórnika do ruskeho filologiskeho seminara. 1878 woženi so z Ludmilu Smolerjec, dźowku Jana Arnošta Smolerja a přesydli so do Ruskeje. W Nižnim Nowgorodźe běše gymnazialny profesor matematiki, so na statneho radu powyši a do zemjanstwa pozběhny.

Žórła

 Jenč, Rudolf: Stawizny serbskeho pismowstwa: 2. dźěl Ludowe nakładnistwo Domowina. Budyšin 1960. str. 69-71.

Kategorija:Rodź. 1851
Kategorija:Zemr. 1922
Kategorija:Wučer
Kategorija:Muž
Kategorija:Serb
Kategorija:Chowanc Serbskeho seminara
Kategorija:Wosoba (Porchow)
Kategorija:Basnik